ทุนนอกทะลักไทย บาทแข็งรอบ1เดือน
เงินบาทปิดแข็งค่าแตะ 34.89 บาท/เหรียญสหรัฐ ทิศเดียวกับภูมิภาค ผลเงินต่างชาติไหลเข้า
20 เม.ย. 2559

เงินบาทปิดแข็งค่าแตะ 34.89 บาท/เหรียญสหรัฐ ทิศเดียวกับภูมิภาค ผลเงินต่างชาติไหลเข้า
นักค้าเงินธนาคารพาณิชย์ เปิดเผยว่า การเคลื่อนไหวของเงินบาทเมื่อวันที่ 19 เม.ย.ที่ผ่านมา ปิดตลาดที่ระดับ 34.89 บาท/เหรียญสหรัฐ ปรับแข็งค่าขึ้นในรอบประมาณ 1 เดือน โดยช่วงเช้าเงินบาทเปิดตลาดที่ระดับ 35.95/97 บาท/เหรียญสหรัฐ เป็นผลสืบเนื่องจากเงินเหรียญสหรัฐปรับอ่อนค่าลงจากข้อมูลเศรษฐกิจสหรัฐที่ออกมาไม่ค่อยจะดีนัก บวกกับนักลงทุนได้ขายเงินเหรียญสหรัฐออกมาด้วย นอกจากนี้ยังมีเงินทุนต่างชาติไหลเข้ามาลงทุนในตลาดพันธบัตรและตลาดหุ้นไทยอย่างต่อเนื่องด้วย
ทั้งนี้ ค่าเงินบาทในปัจจุบันเทียบกับสิ้นปี 2558 ที่ผ่านมาปรับแข็งค่าขึ้นมา 3.1% โดยเงินบาทยังปรับแข็งค่าขึ้นไปในทิศทางเดียวกับสกุลเงินในภูมิภาค อย่างไรก็ดีการปรับแข็งค่าหลุดระดับ 35 บาท/เหรียญสหรัฐในรอบนี้ยังถือว่าไม่ทุบสถิติ เพราะในช่วงประมาณวันที่ 17 มี.ค.ที่ผ่านมา เงินบาทเคยแข็งค่าไปที่ 34.77 บาท ถือเป็นการแข็งค่ามากที่สุดในรอบกว่า 8 เดือนมาแล้ว
“สำหรับแนวโน้มเงินบาทวันนี้น่าจะยังแข็งค่าต่อเนื่อง เคลื่อนไหวในกรอบ 34.80-35 บาท/เหรียญสหรัฐ เพราะมีการขายเงินเหรียญสหรัฐออกมาอีก จากตัวเลขเศรษฐกิจที่ออกมาไม่ค่อยดีในช่วงนี้ และยังไม่มีทีท่าว่าธนาคารกลางสหรัฐจะปรับขึ้นดอกเบี้ยในช่วงนี้ทำให้เงินเหรียญสหรัฐมีแต่ข่าวด้านลบ” นักบริหารเงิน ระบุ